IKKE DATALAGRINGSVENNER: Anders Brenna, leder i Stopp Datalagringsdirektivet, er sterkt uenig med EU-kommisjonær Cecilia Malmström som mener datalagringsdirektivet er et nyttig verktøy og viktig i kampen mot alvorlig kriminalitet og terrorisme. Foto: AFP/Privat

Lover rettssak mot datalagringsdirektivet

(VG Nett) Anders Brenna, lederen av Stopp Datalagringsdirektivet, går til frontalangrep på EU-kommisjonær Cecilia Malmström og lover rettssak om direktivet blir innført i Norge.

Arild Færaas

22. februar 2011

Artikkelen er over ni år gammel

Datalagringsdirektivet: Dette skal lagres: Telefoni: Hvem som ringer

Hvem som blir ringt opp

Når samtalen finner sted

Hvor samtalen skjer

Når og hvor du er når mobilen din kobler seg til internett

De samme dataene lagres også for SMS og bredbåndstelefoni

Tapte anrop er det usikkert om vil lagres

Internett:

IP-adressen og navn og adresse til brukeren av IP-adressen

Når du logger deg på og av internett

Hva slags internettoppkobling du har og hva slags utstyr du bruker

Avsender og mottakers e-post-adresse (ikke web-basert e-post som gmail)

Når du bruker e-posten Vis mer

- Vi vil ta saken helt til menneskerettighetsdomstolen om politikerne ikke stopper dette.

Det lover Anders Brenna, IT-gründer, tidligere journalist og leder av organisasjonen Stopp Datalagringsdirektivet.

Han langer også ut mot Cecilia Malmstrøm, EU-kommisjonær med ansvar for evalueringen av datalagringsdirektivet. Hun sa i et intervju med VG Nett at alle EU-land som har innført datalagringsdirektivet, har gitt beskjed om at det er nyttig og at de ønsker å beholde det.

Les også: - Alle land vil fortsatt ha datalagringsdirektivet

- Malmström har også tidligere sagt at datalagring er nyttig. Men det hun sier er tull fra ende til annen. Man blander trafikkdata og direktivet, sier Brenna.

Bakgrunn: Slik vil Ap innføre datalagringsdirektivet

Kripos-undersøkelse

Han viser blant annet til en undersøkelse Kripos gjorde blant politifolk i Norge. Der svarte politifolkene at trafikkdata var av «stor betydning» i åtte av ti saker hvor trafikkdata var blitt hentet inn.

- Det er feilaktig å sette likhetstegn mellom datalagringsdirektivet og trafikkdata. Det vil ikke bli mindre trafikkspor i fremtida, selv om det ikke er noe datalagringsdirektiv, hevder Brenna og viser blant annet til alle smart-telefoner hvor alle internettoppkoblinger blir registrert.

Han avviser også frykten om at teleselskapene ikke vil lagre trafikkdata lenger av faktureringsformål. Det har også Telenor avvist tidligere.

Vil kjøre saken i retten

Lederen av Stopp datalagringsdirektivet mener at det brenner under føttene til Malmström når hun innrømmer at direktivet per i dag er «slurvete».

- I mange land har saken blitt kjørt gjennom rettssaken. Og vi vil også kjøre den gjennom rettsapparatet og bruke alle muligheter for å stoppe det, lover Brenna som mener datalagringsdirektivet bare handler om et politisk spill og ikke virkeligheten.

- Oppsiktsvekkende

Torbjørn Røe Isaksen er en av Høyre-politikerne som over lengst tid har advart mot datalagringsdirektivet.

- Det er ganske oppsiktsvekkende at Malmström selv sier at lovgivingen er slurvete, sier Røe Isaksen til VG Nett.

På spørsmål om Norge bør vente med å ta stilling til direktivet før EUs evaluering er klar og et nytt forslag er på bordet, svarer han:

- Jeg forholder meg til det som det er lagt opp til i Transport- og kommunikasjonskomiteen. Der har de tatt høyde for at om det kommer fram helt ny informasjon eller det er grunn til å tro at direktivet vil bli veldig annerledes, så kan saken bli utsatt. Og om EUs endelige evaluering uttaler seg i ordelag som kan ligne på «slurvete lovgivning», vil det være et godt argument for komiteen å vente.

- Viser det er behov i Norge

Håkon Haugli, stortingsrepresentert og datalagringstilhenger fra Arbeiderpartiet, mener det at EUs evaluering av datalagringsdirektivet avslører at alle land sier de har nytte av direktivet og vil beholde det, viser at det er behov for direktivet også i Norge.

Les mer: - Utrygt i Norge uten datalagring, mener Stoltenberg

- Personvern trumfer ikke alt

Han er litt overrasket over at Malmström kaller det nåværende direktivet for «slurvete lovgivning».

- Men jeg tolker det som at hun mener at det kan gjøres endringer. Og det er viktig at Norge er med i den diskusjonen. Vår billett til å være med på det, er å si ja til direktivet.

Haugli mener det også er bra at Norge nå kan lære av erfaringer fra andre land som har implementert direktivet.

- Selv om personvern er viktig, trumfer ikke det alle andre hensyn, når alle politifaglige instanser mener det er behov for datalagringsdirektivet. Der er også viktig at Norge er en del av et felles europeisk regelverk, avslutter Haugli.

Publisert: 22.02.11 kl. 17:21

Mer om Personvern Data IT-sikkerhet